অর্থনৈতিক রিপোর্টার ॥ টানা দ্বিতীয় দিনের মতো সূচকের উত্থান দিয়ে দেশের পুঁজিবাজারে লেনদেন শুরু হয়েছে। বুধবারে দেশের প্রধান পুঁজিবাজার ঢাকা স্টক একচেঞ্জের প্রথম দেড় ঘন্টায় সব ধরনের সূচকই বেড়েছে প্রায় ১ শতাংশ। লেনদেনের গতিও আগের দিনের তুলনায় বেশি। সকাল থেকেই ডিএসইতে তালিকাভুক্ত জ্বালানি ও শক্তি খাতে শতভাগ কোম্পানির দর বেড়েছে। বেলা বারোটা পর্যন্ত সার্বিক লেনদেনের সেরা ১০টির মধ্য ৪টিই ছিল এই খাতের।
আগের দিনের ধারাবাহিকতায় ডিএসইতে লেনদেনের শীর্ষে ছিল ইউনাইটেড পাওয়ার ও শাহজিবাজার পাওয়ার নামের কোম্পানি দুইটি।
সকালের বাজার পর্যালোচনায় দেখা গেছে, বেলা বারোটা পর্যন্ত ডিএসইর সার্বিক সূচকটি মোট ৪২ পয়েন্ট বেড়ে দাঁড়ায় ৪ হাজার ৫৬ পয়েন্ট। একইভাবে ডিএসই-৩০ সূচকটি মোট প্রায় ১৫ পয়েন্ট বেড়ে দাঁড়ায় ১ হাজার ৫৩৬ পয়েন্ট। একইভাবে শরীয়াহ সূচকটি মোট ১২ পয়েন্ট বেড়েছে।
এই পর্যন্ত ডিএসইর সার্বিক লেনদেন ১৪৪ কোটি ৪৪ লাখ টাকা ছাড়িয়েছে। ডিএসইতে হাতবদল হওয়া কোম্পানির মধ্যে দর বেড়েছে ২০২টির, কমেছে ৪৪টির এবং ৩২টির দর অপরিবর্তিত রয়েছে।